Suomalainen unelma on aina poikennut amerikkalaisesta unelmasta. Ei täällä kaukana Pohjolan perukoilla kukaan ole oikeastaan kuvitellut, että ihan kuka tahansa voi ponnistaa miljonääriksi, kunhan vain riittävästi päkistää.

Suomalainen unelma on ollut jotain arkisempaa. Se on ollut samalla jotain todempaa. 

Suomalainen unelma on ollut lupaus siitä, että myös torpasta päällystämättömän tien päästä voi valmistua maisteriksi. Se on ollut lupaus siitä, että myös lähiön ahtaasta vuokra-asunnosta voi ponnistaa yrittäjäksi. 

Se on ollut lupaus siitä, että myös pienipalkkaisen yksinhuoltajaäidin pojasta voi tulla eduskuntaryhmän puheenjohtaja.

Niin kuin kaikki unelmat, myös suomalainen unelma on ollut epätäydellinen. Tohtorin lapsi ja duunarin lapsi eivät ole oikeasti saaneet elämälleen ihan yhtä hyviä lähtökohtia.

Silti suomalainen unelma on ollut jotain, johon moni on saattanut uskoa. Se on ollut jotain, johon on ollut hyvä syy uskoa.

###

Tuo suomalainen unelma on alkanut murentua silmiemme edessä. Se ei ole tapahtunut millään yksittäisellä päätöksellä, ei edes millään yksittäisellä hallituskaudella.

Suomalainen unelma on alkanut murentua, kun politiikassa on asetettu etusijalle parhaiten pärjäävä prosentti ihmisistä. Se on tapahtunut, kun tämä on tehty ihmisten 99 prosentin enemmistön kustannuksella.

Professori Juho Saari vertasi Aamulehdessä tilannetta liikenneruuhkaan, jossa kaikki autot seisovat. Kaikki ovat silloin vielä yhtä tyytyväisiä – tai pikemminkin tyytymättömiä.

Kun yksi kaista alkaa vetää, paikoilleen jäävätkin olettavat, että hekin pääsevät pian liikkeelle. Mutta jos muut kaistat eivät sitten lähdekään vetämään, ensin syntyy Saaren mukaan pettymys. 

Sitten syntyy raivo.

###

Nyt moni suomalainen seisoo ruuhkassa ja katsoo, kun viereinen kaista vetää. Moni kuuntelee hallituksen puheita Suomen talouden noususta ja ihmettelee, miksi oma talous on entistäkin tiukemmalla.

Moni suomalainen murehtii nyt, säilyykö työpaikka – tai mistä löytää uuden, jos sen on jo menettänyt. Moni murehtii, mistä saisi asunnon, jonka vuokra on varaa maksaa. Moni murehtii, riittävätkö rahat joukkoliikennelippuun, jolla lapsi pääsee harrastuksiin.

Ei ole hallituksen vika, että Yhdysvaltain sota Iranissa on nostanut polttoaineiden hintoja. Sen sijaan on hallituksen vika, että se on korottanut terveydenhuollon maksuja jopa 80 prosenttia, mikä vaikeuttaa monen suomalaisen arjessa pärjäämistä.

Ei ole hallituksen vika, että Venäjän sota Ukrainassa on heikentänyt työllisyyttä, erityisesti itäisessä Suomessa. Sen sijaan on hallituksen vika, että se on lakkauttanut sosiaaliturvan suojaosat, jotka voisivat tarjota ihmisille uusia mahdollisuuksia työmarkkinoilla.

Puolueet niin hallituksessa kuin oppositiossa ovat esittäneet ratkaisuksi uusiutuvan energian jakeluvelvoitteen heikentämistä ja fossiilisten tuontipolttoaineiden verotuksen keventämistä. Bensapopulismi tulisi kuitenkin kalliiksi niin ilmastolle kuin taloudelle.

Jos valtio alentaisi polttoaineiden hintoja, vain 7 prosenttia hyödystä päätyisi pienituloisimmalle viidennekselle suomalaisista. Sen sijaan suurituloisin viidennes saisi hyödystä peräti 30 prosenttia.

###

Vihreiden mielestä pitää tukea ihmisiä, ei polttoaineita. Mahdollisia ratkaisuja on monia.

Voisimme korottaa sosiaaliturvaa, vaikka edes määräaikaisesti. Voisimme selvittää edustaja Harjanteen mallia, jossa osa polttoaineiden arvonlisäverotuottojen noususta palautettaisiin suoraan ihmisille. Tai dynaamista polttoaineveroa, jossa bensaa ja dieseliä verotettaisiin hintahuippujen aikaan kevyemmin – ja matalien maailmanmarkkinahintojen aikaan vastaavasti tiukemmin. Ja voisimme vihdoin toteuttaa eduskunnan yksimielisen vaatimuksen välineestä, jolla tukea voisi kohdentaa tarpeen mukaan mm. maaseudun pienituloisille ihmisille.

Keskustelussa muistutetaan ahkerasti, ettei pienituloisilla ole varaa sähköautoon. Mutta mitä jos olisi?

Ranskassa valtio takaa sähköauton leasing-sopimuksen tiettyyn hintaan. Liisaustukea voi saada, jos käy pienipalkkaisissa töissä kaukana kodista. Mitä jos tekisimme Suomessa samoin?

###

Suomalainen unelma on ollut lupaus siitä, että jokainen voi rakentaa itselleen säällisen elämän lähtökohdista riippumatta. 

Se on unelma, josta tämän pienen kansakunnan kannattaa pitää yhdessä kaksin käsin kiinni.

Siksi kannatan edustaja Heinäluoman tekemää epäluottamuslause-esitystä.
